Diari Oficial de la Generalitat Valenciana


Sumari del DOGV 5534, del 14-06-2007 (2007/7842)

ORDE d'1 de juny de 2007, de la Conselleria de Cultura, Educació i Esport, per la qual es convoquen ajudes per a l'adquisició del lot de fundació dels centres de lectura pública de nova creació de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5534

Data del DOGV
:   14-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7842


Data del document
:   01-06-2007

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * administració local
    * biblioteca pública
    * indústria del llibre
    * ajuda pública

ORDE d'1 de juny de 2007, de la Conselleria de Cultura, Educació i Esport, per la qual es convoquen ajudes per a l'adquisició del lot de fundació dels centres de lectura pública de nova creació de la Comunitat Valenciana. [2007/7842]
La Generalitat té les competències en matèria de biblioteques, d'acord amb l'article 148.1.15 de la Constitució Espanyola i l'article 49.6 de l'Estatut d'Autonomia de la Comunitat Valenciana.
D'altra banda, el Decret 119/2005, que té com a objecte regular la creació de centres de lectura pública municipals de la Comunitat Valenciana que s'integren en el Sistema Bibliotecari Valencià, en desplegament de la Llei 10/1986, de 30 de desembre, de la Generalitat, d'Organització Bibliotecària de la Comunitat Valenciana, i de la Llei 4/1998, d'11 de juny, de la Generalitat, del Patrimoni Cultural Valencià, dicta noves normes i requisits tècnics per a la creació de biblioteques públiques municipals i agències de lectura pública municipals concordes amb les últimes directrius, pautes i recomanacions tècniques nacionals i internacionals en matèria de biblioteques públiques.
En conseqüència, fent ús de les facultats que em confereix l'article 28 de la Llei 5/1983, de 30 de desembre, del Consell,
ORDENE
Primer
Convocar un concurs públic per a la concessió d'ajudes per a l'adquisició del lot de fundació de la col·lecció bibliogràfica, destinades a l'adquisició de llibres (en format tradicional i electrònic) i de materials especials propis de la col·lecció bibliogràfica, i aprovar les bases per què es regeix (annex I), així com els models d'instància (annex II) i l'imprés de manteniment de tercers (annex III) de la present orde. Els beneficiaris poden ser:
a) Centres de lectura de nova creació d'entitats locals de la Comunitat Valenciana.
b) Nous servicis bibliotecaris mòbils.
Segon
L'import global màxim de les ajudes és de 108.000 euros, i es pagarà a càrrec del pressupost de l'any 2007 de la Generalitat, dins de l'aplicació pressupostària 73.30.89.150.69.5 i la línia T3197000, denominada «Ajudes lots bibliogràfics fundacionals destinats a centres de lectura de nova creació a la Comunitat Valenciana». Es destinarà:
a) La quantitat de 100.000 euros per als centres de lectura de nova creació.
b) Un màxim de 8.000 euros per als nous servicis bibliotecaris mòbils.
Si no s'assignara la totalitat de l'ajuda destinada a servicis bibliotecaris mòbils, la quantitat que en sobre podrà acumular-se a la part d'ajuda destinada als centres de lectura de nova creació.
DISPOSICIONS FINALS
Primera
Es delega en el director general del Llibre i Biblioteques la facultat de resoldre la concessió d'estes subvencions i se l'autoritza perquè, en l'àmbit de les seues competències, adopte les mesures necessàries per a l'aplicació i el desplegament de la present orde.
Segona
La present orde produirà efectes des del dia de la publicació en el Diari Oficial de la Comunitat Valenciana.
Contra la present orde, que posa fi a la via administrativa, les entitats locals interessades podran interposar-hi un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació. Tot això de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
València, 1 de juny de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases de la convocatòria d'ajudes per a l'adquisició del lot de fundació destinat a biblioteques i agències de lectura públiques de nova creació de la Comunitat Valenciana.
Primera. Objecte
Les ajudes contribuiran al finançament de les despeses derivades de l'adquisició de llibres (en format tradicional i electrònic) i materials especials propis de la col·lecció bibliogràfica amb destinació als centres de lectura municipals de nova creació a la Comunitat Valenciana, en dues modalitats: biblioteques públiques municipals i agències de lectura públiques municipals, així com els nous servicis bibliotecaris mòbils previstos en l'article 6, apartat 4, del Decret 119/2005. La creació dels centres de lectura es realitzarà de conformitat amb els requisits regulats en el Decret 119/2005, de 24 de juny, del Consell de la Generalitat (DOGV núm. 5.037, de 28.06.2005).
Segona. Material subvencionable
Per al pagament de les ajudes, les entitats locals hauran de justificar la subvenció amb la compra de llibres (en format tradicional i electrònic) i de materials especials propis de la col·lecció bibliogràfica (CD-ROM, vídeos, DVD, etc.). S'exclou de la justificació de la subvenció les despeses en publicacions periòdiques (periòdics, revistes) i butlletins oficials. En tot cas, la compra d'obres de referència (enciclopèdies generals i temàtiques, anuaris i directoris) no podrà sobrepassar mai el 30% del total dels justificants aportats.
Tercera. Requisits dels beneficiaris
Podran sol·licitar ajudes:
a) Les entitats locals de la Comunitat Valenciana que hagen sol·licitat la creació de centres de lectura d'acord amb el que estableix el Decret 119/2005, fins a la data de publicació de la present convocatòria en el Diari Oficial de la Comunitat Valenciana.
b) Les entitats locals de la Comunitat Valenciana que hagen posat en funcionament un servici bibliotecari mòbil durant els anys 2006 o 2007.
No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
Quarta. Termini de les sol·licituds
1. El termini de presentació de sol·licituds és de quinze dies hàbils comptats des de l'endemà de la publicació de la convocatòria en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.
2. La sol·licitud i la documentació exigides en esta base podran ser presentades en el Registre Auxiliar de la Biblioteca Valenciana (Monestir de Sant Miquel dels Reis. Av. de la Constitució, 284. 46994 València), o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Si la sol·licitud no fóra presentada en el Registre Auxiliar de la Biblioteca Valenciana, es recomana al sol·licitant remetre un fax a l'òrgan gestor de la convocatòria (Direcció General del Llibre i Biblioteques: 73 5397663), amb indicació del número i de la data d'entrada en el registre.
Cinquena. Documentació que cal presentar
1. La sol·licitud, el model de la qual apareix com a annex II de la present orde, estarà firmada pel representant competent de l'entitat local i s'adreçarà a la Direcció General del Llibre i Biblioteques de la conselleria de Cultura, Educació i Esport. La representació s'acreditarà per mitjà del certificat corresponent, de conformitat amb l'apartat següent.
2. A les sol·licituds caldrà adjuntar-hi obligatòriament els documents següents:
2.1. Biblioteques o agències de lectura de nova creació:
a) Fotocòpia de la sol·licitud de creació del centre de lectura municipal.
b) Certificat del secretari de l'entitat local en què conste l'acord del ple de l'ajuntament en què sol·licita la creació del centre de lectura públic.
c) Certificat del secretari de l'entitat local de l'acord del ple de l'ajuntament en què consten els següents compromisos per part de l'entitat municipal:
- Compromís de la firma del conveni de creació del centre de lectura, que està supeditada al compliment dels requisits regulats en el Decret 119/2005, de 24 de juny, del Consell de la Generalitat (DOGV núm. 5.037, de 28.06.2005).
- Obertura del centre de lectura en un termini màxim de huit mesos des de la firma del conveni de creació del centre de lectura.
- Manteniment del centre de lectura municipal d'acord amb les condicions del conveni de creació del centre de lectura.
d) Certificat del secretari-interventor amb el pressupost de la inversió prevista i les factures proforma.
e) Memòria del projecte del centre de lectura.
f) Es recomana aportar l'imprés d'alta de tercers per a pagaments de la Generalitat emplenat com cal, d'acord amb el model de l'annex III, per tal de facilitar la transferència de la subvenció concedida.
2.2. Servicis bibliotecaris mòbils:
a) Certificat del secretari-interventor de l'entitat local en què s'acredite la posada en marxa del servici bibliotecari mòbil i el compromís de mantenir-lo en funcionament.
b) Certificat del secretari-interventor amb el pressupost de la inversió prevista i les factures proforma.
c) Memoria del funcionament del servici bibliotecari mòbil.
d) Es recomana aportar l'imprés d'alta de tercers per a pagaments de la Generalitat emplenat com cal, d'acord amb el model de l'annex III, per tal de facilitar la transferència de la subvenció concedida.
3. Si la sol·licitud no reuneix els requisits ni s'hi adjunten els documents que s'assenyalen en esta base, es requerirà l'interessat perquè, en el termini màxim i improrrogable de deu dies, esmene la falta o adjunte els documents preceptius, amb indicació que, si així no ho fera, es considerarà que desistix de la seua sol·licitud, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Procediment de concessió
1. L'òrgan competent per a l'ordenació i la instrucció de l'orde serà la Direcció General del Llibre i Biblioteques. La valoració de les sol·licituds la realitzarà l'Àrea de Coordinació del Llibre i Biblioteques, després de la consulta al Consell de Biblioteques de la Generalitat que, d'acord amb la Llei 10/1986, de 30 de desembre, d'Organització Bibliotecària de la Comunitat Valenciana, ha de ser sentit pel que fa a la distribució anual del crèdit consignat en els pressupostos de la Generalitat per al finançament del Sistema Bibliotecari Valencià.
2. Una vegada realitzada la valoració, es formularà una proposta de resolució de les ajudes, que serà elevada al director general del Llibre i Biblioteques qui, per delegació del conseller, adjudicarà les ajudes mitjançant una resolució que serà publicada en el Diari Oficial de la Comunitat Valenciana.
3. Si en el termini de sis mesos des que produïsca efectes la present orde no s'ha dictat la resolució corresponent i notificat a les parts, s'entendrà que totes les sol·licituds presentades han sigut desestimades.
4. Els estalvis que puguen produir-se podran ser utilitzats, per mitjà d'una nova resolució del director general del Llibre i Biblioteques, per a incrementar la quantitat concedida a algun dels beneficiaris o incloure'n d'altres inicialment exclosos de l'ajuda.
Setena. Criteris de concessió
1. Els criteris de concessió són els següents:
1.1. Biblioteques o agències de lectura de nova creació:
a) Es valorarà amb un màxim de sis punts la millora dels requisits mínims prevista en l'article 6 del Decret 119/2005.
b) Es valoraran de zero a tres punts les memòries presentades pels centres de lectura en atenció al programa de treball i als servicis oferits als ciutadans.
1.2. Servicis bibliotecaris mòbils:
a) Es valoraran de zero a tres punts les memòries presentades pels servicis bibliotecaris mòbils en atenció al programa de treball, als servicis oferits als ciutadans i al percentatge de població atesa.
b) Es valorarà positivament l'horari d'atenció al públic.
2. L'import total es repartirà proporcionalment entre els sol·licitants de cadascun dels apartats indicats en l'article primer de la convocatòria, en funció de la puntuació aconseguida d'acord amb els criteris de concessió regulats en l'apartat anterior, tot prenent com a paràmetre bàsic el pressupost d'inversió previst, el nombre de sol·licituds i l'import parcial de la línia que correspon a cada grup segons l'article segon de la convocatòria.
Huitena. Finançament de les activitats subvencionades
1. La quantitat que hagen de justificar les entitats locals serà l'import total de la subvenció concedida.
2. Les entitats locals hauran de justificar la subvenció amb la compra de llibres (en format tradicional i electrònic) i de materials especials propis de la col·lecció bibliogràfica (CD-ROM, vídeos, DVD, etc.). S'exclouen de la justificació de la subvenció les despeses en publicacions periòdiques (periòdics, revistes) i els butlletins oficials. En tot cas, la compra d'obres de referència (enciclopèdies generals i temàtiques, anuaris i directoris) no podrà sobrepassar mai el 30% del total dels justificants aportats.
També caldrà tenir en compte, quant a les despeses subvencionables, el que disposa l'article 31 de la Llei 38/2003, General de Subvencions.
3. En el cas que l'entitat local presente justificants no conformes amb les bases d'esta convocatòria, es percebrà tan sols la part proporcional als justificants correctament presentats.
4. En el cas que la resolució d'adjudicació de la subvenció siga per un import inferior al sol·licitat pel beneficiari, podrà ajustar la justificació final a la quantitat efectivament concedida. En tot cas, la justificació haurà d'ajustar-se a allò reglamentat en la base catorzena d'esta orde de convocatòria de subvenció.
5. L'import de les subvencions regulades en la present base no podrà ser, en cap cas, d'una quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, supere el cost de l'activitat que ha de realitzar el beneficiari.
6. Tota alteració de les condicions tingudes en compte per a la concessió de la subvenció podrà donar lloc a la modificació de la resolució de la concessió, en els termes establits en la normativa reguladora de la subvenció.
Novena. Minoracions
1. Les minoracions sobre les quantitats adjudicades en la resolució, produïdes en relació amb el pressupost inicial, provocades pel menor pressupost del projecte definitiu, implicaran la minoració proporcional en l'ajuda concedida, a excepció del que establix la base 8.4.
2. La conselleria de Cultura, Educació i Esport no es farà càrrec de cap increment posterior del pressupost d'inversió inicialment presentat per la corporació que sol·licite l'ajuda, siga quina siga la circumstància que el produïsca.
3. La quantitat que haja de justificar l'entitat local serà l'import total de la subvenció concedida; en cas contrari, l'entitat local percebrà la quantitat proporcional de l'import correctament justificat d'acord amb les bases de la present convocatòria.
Desena. Obligacions del beneficiari
Són obligacions del beneficiari:
a) Realitzar la inversió que fonamenta la concessió de l'ajuda.
b) Acreditar davant de la conselleria de Cultura, Educació i Esport la realització de la inversió i el compliment dels requisits i de les condicions que determinen la concessió de l'ajuda.
c) Sotmetre's a les actuacions de comprovació i control financer que haja d'efectuar l'òrgan concedent, o a qualsevol altra actuació de comprovació i control financer que puguen realitzar els òrgans de control competents; per això, el beneficiari haurà d'aportar tota la informació que siga requerida en l'exercici d'estes actuacions, d'acord amb el que establix l'article 46 de la Llei 38/2003, de 17 de novembre, General de Subvencions.
d) Comunicar a la conselleria de Cultura, Educació i Esport l'obtenció d'unes altres subvencions, ajudes o ingressos per a la mateixa finalitat.
e) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
h) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Onzena. Causes de reintegrament
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.
Si és el cas, serà causa de reintegrament la falta de subscripció del conveni de creació del centre de lectura entre l'entitat local i la Generalitat.
Dotzena. Inspecció i control
Quan en l'exercici de les funcions d'inspecció o control s'hi observen indicis de la incorrecta obtenció o destinació de la subvenció o de l'ajuda percebuda, els agents encarregats de la inspecció podran acordar la retenció de les factures, dels documents equivalents o substitutius i de qualsevol altre document relatiu a les operacions en què es manifesten tals indicis.
Tretzena. Infraccions i sancions administratives
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.
Catorzena. Justificació de les subvencions
1. El pagament de les aportacions de la Generalitat es realitzarà de conformitat amb el que establix la Llei de Pressupostos de la Generalitat per a l'any 2007.
2. La transferència es realitzarà una vegada justificada en la totalitat la realització de la inversió.
3. Per a procedir a la justificació, les entitats locals beneficiàries hauran de presentar la documentació següent:
a) Llista dels llibres i dels altres documents de la col·lecció bibliogràfica adquirits per mitjà de l'ajuda, i fotocòpies compulsades de les factures expedides per l'empresa proveïdora. Les factures hauran de presentar-se en la forma reglamentària i datades l'any 2007, amb data màxima 26 d'octubre de 2007, en les quals s'indicaran els preus per unitats i l'import total de la compra, expedides per l'empresa proveïdora.
b) Certificat del secretari o de l'interventor en què es faça constar que els llibres i els altres documents de la col·lecció bibliogràfica que consten en la llista adjunta han sigut adquirits per a l'ús previst en el centre de lectura pública municipal.
c) Quan les activitats hagen sigut finançades amb la subvenció i, a més, amb d'altres subvencions o recursos, caldrà acreditar en la justificació l'import, la procedència i l'aplicació dels fons a les activitats subvencionades, en compliment de l'article 30.4 de la Llei 38/2003, de 17 de novembre, General de Subvencions.
4. Els justificants establits en esta base podran presentar-se fins al 26 d'octubre de 2007 en la conselleria de Cultura, Educació i Esport. Si no es fa així, decaurà el dret de l'adjudicatari a percebre l'ajuda.